
Gan ddefnyddio’r proffil disgybl a roddir, nodwch sut y gellid cwrdd ag agweddau penodol o ddatblygiad cyfannol y plentyn mewn lleoliad addysgol. Defnyddiwch gyfeiriadau at ddamcaniaethau perthnasol, ymchwil ac enghreifftiau o arfer rhagorol fel sail i hyn. 

“Yn aml, sonnir am chwarae plant fel pe bai’n rhyddhad o ddysgu difrifol. Ond i blant, mae chwarae yn ddysgu difrifol. Mewn gwirionedd, chwarae yw gwaith plentyndod” 
yn wir, fel y nodwyd gan Fred Rogers yn ei theori Play is the work of childhood, dyma yw sail dysgu a llwyddiant plant. Mae datblygiad yn broses mae bob plentyn yn profi ac mae’n broses unigryw i bob plentyn hefyd, yn enwedig rhwng yr oedrannau 4 i 5 mlwydd oed. Dyma’r oedran lle y dechreuant ddatblygu mynegiannau emosiynol, creu ffrindiau newydd, chwarae dychmygol, datblygu diddordeb a dealltwriaeth mewn rhifau a dweud straeon. Gyda phlentyndod yn effeithio ar holl agweddau bywyd, mae’n hynod bwysig bod athrawon yn deall sut mae addysgu ac addasu at anghenion y plant, gan mai dyma beth sy’n sefydlu eu dyfodol. Er mwyn gwneud hyn mae’n rhaid iddynt ddeall datblygiad plentyn cyfannol, sef ‘datblygiad emosiynol, cymdeithasol, ieithyddol, corfforol a gwybyddol’ yn ôl y Dr Glenda Tinney, darlithydd Blynyddoedd Cynnar, Prifysgol Cymru Y Drindod Dewi Sant.
Y plentyn mewn golwg yma yw Ella. Mae’n ferch pedair mlwydd oed sydd eisioes yn y Derbyn ers 6 mis. Mae Ella’n aelod poblogaidd a hapus o’r dosbarth ac mae ganddi rieni cefnogol iawn. Er hyn, mae pryder yr Athro dosbarth wedi cynyddu ar ôl sylwi ar nifer o dueddion sydd ganddi. Ar ôl darllen y proffil, rwyf wedi trefnu’r pryderon mewn i gategorïau sef datblygiad cymdeithasol, corfforol a gwybyddol. Galluoga hyn i ni benodi ei hanghenion a darganfod datrysiadau.
Amlygwyd un peth wrth ddarllen y proffil, sef nid yw Ella yn hapus wrth wahanu â’i mam yn y bore. Efallai ei bod yn swil, sy’n ddisgwyliedig o blentyn ifanc mewn awyrgylch newydd ond yn amlwg, mae hyn yn digwydd yn gyson, gan fod yr Athro wedi gwneud pwynt o nodi hynny fel pryder. Gall hyn brofi anhawster yn ei datblygiad cymdeithasol yn y dyfodol.
Dywedodd Piaget yn ei theori Datblygiad Gwybyddol, bod plentyn yn dechrau datblygu dealltwriaeth ar sefydlogrwydd gwrthrych, rhwng 18-24 mis oed. Dyma’r cam cyntaf yn ei theori a elwir yn Sensorimotor. Cysyllta John Bowlby y syniadaeth hon yn ei Theori Ymlyniad. Disgrifia Bowlby bod yna gwlwm yn cael ei greu rhwng rhiant a’i plentyn yn ystod magwraeth, mae’r cysylltiad hwn yn bwysig wrth fagu plant a arweinir at bedwar cam gwahanol. Wrth ymchwilio’r camau gallwn yn sicr eu cymharu ag agwedd Ella. 
Yn ôl, y cam Ymlyniad Diogel, gall y plentyn wahanu o’i rhiant, ond maent yn drist iawn wrth wneud hynny. Y rheswm am hynny yw oherwydd bod y rhiant yn cynnig cysur a gofal i blentyn, felly teimla’r plentyn yn ddiogel. Yn achos Ella, mae ganddi rhieni cefnogol, felly yn naturiol mae yna ansicrwydd wrth adael ochr ei rhieni. Dengys astudiaethau bod plant sydd wedi ymlynnu’n ddiogel yw’r rhai a ddatblyga i fod yn fwy empathetig yn ystod cyfnodau hwyrach eu plentyndod. Cefnoga hyn y rheswm bod Ella ychydig yn rhwystredig at ddangos parch a gofal tuag at ei chyfoedion ar hyn o bryd. Sonia’r Athro hefyd ei bod hi’n dechrau cyfleu a dod yn ymwybodol o deimladau eraill. O ddarllen theori Bowlby, deallwn fod ymlyniad diogel yn achosi i rannau o ymennydd y plentyn, sy’n gyfrifol am ddatblygiad emosiynol a chymdeithasol sicrhau bod cyfathrebu a pherthnasau yn datblygu wrth iddynt aeddfedu. 
Er hyn, mae’n bwysig ystyried sawl posibiliad, felly sylwir bod agwedd Ella hefyd yn cysylltu gyda cham 3 (Ambivalent Attachment) sef i fod yn ddrwgdybus o ddieithriaid, gall hyn yn y pendraw arwain at broblemau ymlynnu a bod yn or-ddibynnol ar bobl, a fydd yn ymharu ar ddatblygiad cymdeithasol. Efallai dyma’r rheswm ei bod yn ddibynnol iawn ar gyfarwyddyd oedolyn ac yn ei chael hi’n anodd gwneud penderfyniadau. 
Ar y llaw arall, datganwyd gan Cedars-Sinai hospital mewn erthygl bod pryder gwahanu ym mhlant ifanc o 18 mis i 4 mlwydd oed yn beth arferol. Felly credaf nad oes angen poeni yn ormodol am hyn ar hyn o bryd, ond dyma ychydig o strategaethau y gall helpu gyda’r broses:
1. Gadael gwrthrych adnabyddus gyda nhw megis hoff degan, gall hyn fod yn gymorth i’r plentyn wrth dawelu’r meddwl. 
2. Ymarfer gwahanu gyda’ch plentyn, er enghraifft ei gadael gyda mamgu/tadcu neu ffrind. Bydd yr ymarfer yma yn helpu cyfarwyddo’r plentyn. 
3. Cyngor y gwefan National Childbirth Trust, yw ni ddylech gynhyrfu’r plentyn felly dim llefain neu ddrysu o’i blaen, gan fod plant yn gallu teimlo tensiwn ac yn ymateb i hyn.
Pryder blaenllaw arall sydd gan yr Athro yw datblygiad corfforol Ella. Sonnir yn y proffil ei gallu i gerdded lan ac i lawr grisiau gyda chymorth oedolyn ac i daflu pêl. Ond ceir trafferth wrth hopian ar un troed yn gyson ac ei bod yn sigledig ar ei thraed felly bod angen goruchwyliaeth athro. 
Mae datblygiad echddygol yn cynnwys sgiliau echddygol bras, sef crepian, cerdded, rhedeg, a sgiliau echddygol manwl, y gallu i ddal a chodi gwrthrychau e.e pensil. Mae’r datblygiadau yma’n ddangosol a gwahanol ym mhob oedran. Felly wrth astudio’r siart Sequences of Development of Various Motor Skills, roedd yn amlwg bod Ella yn brin o ambell sgil. Yn ôl y siart, dylai fod Ella yn gallu: aros ar un droed am 5 eiliad, cicio pêl, taflu pêl dros ei hysgwydd, dal pêl sy’n bownsio a cherdded i fyny grisiau un troed ar bob gris. Yn sicr, mae oedi datblygol yma. Gall hyn arwain Ella i fod yn ddihyder wrth wneud gweithgareddau symudol, trafferth wrth chwarae y tu allan a thrafferth rhyngweithio gyda chyfoedion mewn awyrgylch chwarae megis parc neu gaffi chwarae. Amlygwyd hyn yn ei hagwedd wrth chwarae wrth ymyl ei chyfoedion. Nid yw’n dangos ymwybyddiaeth o’r plant eraill ac yn chwarae wrth ei hun llawer. Un ystyriaeth yw, ni wyddom os mai Ella yw’r unig blentyn yn y cartref. Gall hyn olygu nad yw wedi cael profiadau o gymysgu gyda phlant eraill. Cysyllta hyn â’i thuedd i beidio rhannu. Felly er mwyn ehangu ei phrofiadau gellir dilyn y dull Montessori. Credai Montessori yn ei hathroniaeth bod addysg yn dechrau o enedigaeth ac bod plant yn gorfod datblygu diddordeb cyn ymrwymo i ddysgu’r sgil. Dywedodd 
‘The child can only be free when the adult becomes an acute observer. Any action of the adult that is not a response to the children’s observed behaviour limits the child’s freedom’
Felly awgryma bod angen rhoi amser i Ella ddatblygu diddordeb mewn gweithgaredd yn hytrach na’i gorfodi. Gall hyn egluro ei hamodlonrwydd i ganu a chwarae gêmau mathemategol. 
Mae’r dosbarth Montessori yn addasu i anghenion y plant. Bwriad y dull yw harnesio galluoedd naturiol y plant i ddysgu a chynnig profiadau diriaethol. Mewn nifer o’r dosbarthiadau mae yna risiau ffug mewn cornel er mwyn i’r plant gael ymarfer cerdded yn annibynnol i fyny ac i lawr y grisiau. Byddai’r weithgaredd yma’n gymorth i Ella ddysgu ac i fagu hyder i gerdded yn annibynnol. 
Yn bellach, nid yw Ella wedi datblygu llawer yn yr ochr sgiliau echddygol manwl. Nodwyd nad yw eto yn dal pensil yn y ffordd gywir. Er hyn, dywed yn llyfr The Developing Child (rhifyn 13) ei fod yn arferol i blant ddatblygu sgiliau echddygol manwl yn hwyrach. Nodwch yn aml mae plentyn yn cripian a cherdded cyn feddu ar iaith. 
Mae diffyg profiad yn gallu arwain at oedi datblygol hefyd. Pwylseisir hyn yn theori Vygotsky, The Zone of Proximal development, lle ddisgrifiodd y bwlch sydd rhwng gallu annibynnol plentyn i wneud rhywbeth a’r angen am gymorth rhywun mwy profiadol i wneud rhywbeth. Felly, gall hyn olygu bod angen ychydig o ymyrraeth a chefnogaeth 1 i 1 ar Ella, yma ceir y cyfle i fod mewn awyrgylch tawel ac sy’n rhydd o wrthdyniad. Ymddengys bod y gweithgareddau canlynol yn ddefnyddiol wrth gryfhau sgiliau echddygol: 
· Peintio gyda bysedd – gan fod ei datblygiad creadigol yn addawol, efallai byddai gweithgareddau tebyg yn ennyn ei diddordeb.
· Ymarfer torri allan – er mwyn datblygu sgiliau cyd-drefniant.
· Chwarae gyda thoes neu bwti – cryfhau’r dwylo mewn ffordd synhwyraidd.
Mae’r sgiliau yma’n hynod bwysig i ddatblygiad cyfannol plentyn a gallai oedi achosi problemau cyd-drefniant. Petai pryderon yr Athro yn cynyddu a does dim gwelliant, tybiaf mai’r cam nesaf efallai fyddai i gysylltu gydag asiantaethau allanol megis Ymwelydd Iechyd, Therapydd Galwadol a seicolegydd addysg. 

Mae Datblygiad Gwybyddol yn agwedd o niwrowyddoniaeth a seicoleg, a ffocysir ar ddatblygiad prosesu gwybodaeth, adnoddau cysyniadol, sgiliau canfyddiadol a dysgu iaith. Dywedodd Vygoksty bod datblygiad sgiliau gwybyddol newydd plentyn yn ddibynnol ar ganllaw oedolyn neu blentyn profiadol. Maent yn modelu ac yn sefydlu profiadau addysgol, proses a enwa Bruner yn scaffolding, ac felly’n angenrheidiol i ddatblygiad plentyn.
Pwysleisa Miller and Pound bod iaith yn ganolog i ddatblygiad gwybyddol plant o’i plentyndod ifanc. Wrth edrych ar ddatblygiad iaith Ella, gwelir ei bod yn deall bod ‘bore da’ yn gyfarchiad Cymraeg ond nid yw’n deall bod ‘bore da’ yn gyfarchiad mewn iaith gwahanol. Esbonia’r Theori Prosesu Gwybodaeth gan G.Miller bod y system atgof wedi ei wneud o nifer o gyd-adrannau. Y syniad yw bod gwybodaeth yn symud trwy’r gyd-adrannau yma mewn modd trefnus. Yn gyntaf, rydych yn clywed y gair pan mae’r synau yn cyrraedd eich cof synhwyraidd. Mae eich profiad gyda iaith yn eich galluogi i adnabod patrwm y sŵn fel gair. Nesaf teithia’r gair mewn i’ch cof tymor byr, lle mae gwybodaeth yn cael ei brosesu. Yna gweithiai ffordd lan at y cof hir dymor. Ond er mwyn i hyn ddigwydd mae’n rhaid iddo fod yn batrwm cyson, felly os mai Cymraeg yw iaith gyntaf ac iaith cartref Ella, mae’n esbonio pam nad yw’n deall ar hyn o bryd bod ‘bore da’ yn gyfarchiad mewn ieithoedd gwahanol. Felly drwy ymarfer ac ailadrodd y gair, bydd Ella’n dysgu. 
Pryder arall a godwyd yw ei llafaredd. Ymchwiliwyd, yn bedair mlwydd oed, mae plant yn adnabod cannoedd o eiriau ac yn gallu defnyddio brawddegau 5 i 6 gair gan siarad yn glir. Amlygir nad yw Ella’n hyderus wrth siarad gan ei bod mwyafrif o’r amser yn peidio siarad, yn ychwanegol nid yw’n dilyn cyfarwyddiadau yn dda iawn. Gyda iaith a chyfathrebu yn sgiliau hanfodol mae’n bwysig sicrhau bod yr Athro yn canolbwyntio ar hynny. Yn ôl Sean Macblain, i blant sy’n tyfu i fyny mewn cartrefi lle mae iaith yn gyfyngedig, mae posibilrwydd y byddant yn wynebu heriau wrth fynegi eu teimladau ac emosiynau. Mynnodd Palmer, bod nifer fawr o ysgolion yn cyfaddef bod fwyfwy o blant 4 i 5 mlwydd oed yn dod i’r ysgol gyda sgiliau iaith gwan iawn. Ar ôl trafod gyda CADY ysgol gynradd am strategaethau posibl, wrth ailadrodd, dyma y bydd yn cryfhau sgiliau iaith dderbyngar a mynegiannol Ella.
1. Cardiau gweledol megis lluniau i gefnogi dealltwriaeth.
2. Gêm ‘Loto’ sy’n helpu datblygu geirfa.
3. Amserlen weledol yn ystod y dydd. Byddai hyn yn helpu Ella ddysgu sut i ddilyn cyfarwyddiadau syml.
Er hyn, ar y llaw arall mae canran o blant wrth iddynt fynd yn hŷn, yn cael eu heffeithio gyda phroblemau penodol niwrolegol megis dyslexia neu dyspraxia. Dengys hyn bwysigrwydd bod Athrawon yn gwybod am natur iaith a rhwystrau penodol rhag ofn fydd angen cyfeirio plentyn at therapydd iaith a lleferydd. 
Elfen arall a chanolbwyntir arni wrth ddatblygu’n wybyddol yw mathemateg neu sgiliau cyfrif, a ystyrir i fod yn ffactor bwysig i’r datblygiad. Cynniga’r pwnc y gallu i feddwl, ystyried, a hyd yn oed cymdeithasu. 
Gellir perswadio Ella i adeiladu tŵr o frics ac y mae’n goddef oedolyn yn cyfrif ochr yn ochr gyda hi. Mae hefyd wedi datblygu dealltwriaeth o’r amser a gall ddweud beth ddigwyddodd ddoe a beth fydd yn digwydd yfory. Yn ychwanegol gall ddefnyddio ei hymwybyddiaeth ofodol i roi posau at ei gilydd. Ymddengys y sgiliau hyd yn hyn yn gadarnhaol. Ond prydera’r Athro am sgiliau cyfrif cyffredinol Ella, yn ôl y proffil, ni all Ella bwyntio at 10 gwrthrych a’u cyfrif yn gywir, hefyd nid yw’n ymuno mewn gêmau cyfrif a rhigymau. Mewn sefyllfa o’r fath mae’n bwysig aros yn bositif a modelu’r sgil i’r plentyn. Fel esboniodd Vygotsky, mae’n rhaid i weithred gal ei hailadrodd er mwyn prosesu’r wybodaeth. Strategaeth defnyddiol yw i ddefnyddio’r synhwyrau wrth ddysgu e.e torri defnydd gwahanol ar ffurf siâp rhifau megis papur gwydrog neu wlân cotwm. Mae chwarae a dysgu synhwyraidd wedi profi i ddatblygu sgiliau cofio a datrys problemau. Nodwyd hefyd gan Colette Gray bod sgiliau rhifedd yn datblygu dros amser.

Wrth edrych ar broffil cyflawn Ella, dengys bod yna dystiolaeth bod ganddi rhywfath o oedi yn ei datblygiad iaith, lleferydd a chyfathrebu a chorfforol i gymharu a’r ystod oedran. Byddai’r athrawes wedi disgwyl rhyw fath o ddatblygiad yn ystod y chwe mis ond nid dyna’r achos. Felly mae’n angenrheidiol i’r athrawes gynllunio gweithgareddau pwrpasol ar ei chyfer a fydd yn annog datblygu’r sgiliau penodol gan ystyried damcaniaethau a theoriau a soniwyd amdanynt uchod wrth wneud hyn.

